정조 8년
甲辰閏三月初六日辰時。上御讌華堂。大臣備局堂上引見入侍時。領議政鄭存謙。左議政李福源。右議政金熤。行副司直金魯鎭。右參贊徐有隣。戶曹判書鄭一祥。禮曹判書嚴璹。兵曹判書李𡊠。吏曹判書李在簡。漢城判尹金履素。行副司直尹塾。刑曹判書趙時俊。咸春君李昌運。行副司直李敬懋。訓鍊都正徐有大。行副司直蔡弘履。同敦寧金文淳。行副司直徐有防。大司憲鄭好仁。副校理權以綱。右承旨柳誼。記事官沈晉賢。事變假注書金孝建。記注官金健修。記事官尹行任。以次進伏訖。存謙曰。昨今日氣薰蒸。聖體。若何。上曰。一樣矣。存謙曰。王大妃殿氣候。何如。上曰。一樣矣。存謙曰。惠慶宮氣候。何如。上曰。一樣矣。上曰。向日抄選之人。學術之外。以家閥言之。可謂叶望矣。存謙曰。今而後。則僚屬。將次第差出矣。上曰。下諭無古例云。將欲以別諭招延矣。福源曰。臣亦參考文獻。而未見其例矣。上曰。臺通後。卽地別諭。亦涉如何。故姑此遲待。今明間。欲敦諭矣。福源曰。聖敎誠然。旌招雖急。恩禮亦不可過中矣。存謙曰。王者之政。優遊不迫。似不必汲汲敦迫矣。福源曰。元子宮。肥兒丸。已盡進服耶。上曰。今已停止矣。熤曰。行步。如何耶。上曰。近來則勝於前日矣。福源曰。僚屬。今日當啓下矣。上曰。從後爲之。可也。又下敎曰。右副承旨入侍。出榻敎孝建。承命出傳。與右副承旨李時秀。偕入。上曰。今日賓對。非專爲廟謨也。日前李福徽。又上一疏。卿等或已聞知乎。存謙曰。臣等初則但知爲對擧副學之疏。而未詳其裏面矣。昨始聞之。則又有新說話云。故方以爲怪矣。上曰。近來朝象。果如何耶。予之待卿等。果未誠信。則無怪乎卿等之不以誠待予。而卿等試思之。今日世途。果平坦乎。人人果皆自安乎。予則曰。此莫非予之咎也。不幸世變層生。世家大族。幾乎盡傷。毋論百千萬事。卽此一端。非國之福也。國無世臣。則將何以爲國乎。今此李福徽之疏。大是機關。其初疏。亦甚齷齪。雖非方長不折之意。猶屬公議。故特以來諫之義。不之罪焉。反賜優批矣。今者再疏。尤極怪駭。其所謂父事能賊。師事德逆云者。在渠雖不過字句間一轉語。而在人則已不免爲永枳矣。世豈有如許手段乎。夫啓能德相之爲啓能德相者。亦非他故。皆是作福作威。必欲角勝朝廷之致。今之以福徽。爲嚆矢而作此擧者。又幾何而不爲啓能德相乎。蓋勿論甲乙彼此。欲竝生哉。卽予至誠苦心。故乙非而甲是。彼非而此是。予未嘗論焉。今也則事不尋常。予亦豈可尋常而處之也。徐判府。卽與國共休戚之臣。而全不顧籍。彼徐瀅修之與啓能相知。豈是異事。當啓能逆節未著之時。人孰不與之相親乎。且以事之輕重言之。爲徐判府之姪而顧惜之者重乎。謂啓能所知而非斥之者重乎。徐瀅修。不若古人。雖未能一疏自明於釋褐之初。而以古人言之。則仁弘之門人。乃有鄭蘊之賢。豈可以一時師事。爲其終身之累。今番事。若或任他。則此非所以仰體先大王建極之治也。卿等之意。以爲。如何。存謙曰。臣旣未得見其疏本。雖未詳下語之如何。而今承聖敎。蓋知人言之駭痛矣。全保世臣。卽我殿下惻怛之聖意也。若以張九齡之先見。責之人人。則今世完人。亦豈多乎哉。上曰。予決不使此輩。售其角勝朝廷之心。今此福徽之疏。必有慫慂者存。而不知其反爲其身之禍根耶。予非有好惡於其間也。易地則亦當如是處之矣。李福徽之爲人。予亦知之。屢入臺地。尙不識傳啓避嫌之法。而今忽爲此。使之爲此者。眞所謂欲巧反拙也。福源曰。李福徽。臣亦熟知之。今則老昏不省事矣。上曰。世途不幸。前後被傷之人。不知其幾何。故予每閱搢紳案。未嘗不背有汗矣。餘者無多。而今又如此。如欲鎭安世道。則勢將以生道敎人之義處之也。福源曰。鎭安之敎。蓋出好生之德。爲今日臣子。聞今日下敎者。孰不感泣乎。熤曰。臣則但以副學疏。對擧知之矣。今又有新入者。則臣等亦當有處義矣。上曰。處義則過矣。大臣有世途之責。此等處。不可等閒看過也。彼福徽者。若素有鯁直之名。則尙可掩其迹也。今使老昏至無識之人。爲此怪擧。其侮蔑予不少矣。自見此疏。數日間輪囷鬱結。終不能釋然。故欲於賓對。洞諭於諸臣而處之矣。卿等。昨日不爲來會。故今日特命引見者。良以此也。民憂國計。不爲不多。而朝廷之憂。甚於民憂。且徐瀅修孟至大。旣欲論列。則何不竝入初疏。而今忽攙入。有若行語句節者然。於此亦可見其叵測之計矣。其意專在網打。如此手段。近世所無。欲靖世道。惟在卿等之協贊矣。福源曰。臺疏下批之前。臣不敢容說。而若以逆節未著前相知。輒加論斷。則竊恐今世無完人也。熤曰。大臣與臺諫。相可否。例也。故相臣閔鎭遠。亦以大臣之當論臺言。得失爲言。而見今疏本未下。臣不敢仰對矣。然再疏所論。若以臺臣意言之。則乃反緊重於初疏。然則何不詳論於初疏乎。卽此一事。已不成體段矣。上曰。此則緦小功之察也。以俄者下敎言之。則目今世道。果無睽貳之患乎。予亦豈無料度。而此非自上處之者。故姑且含默。大抵所論太偏。初疏四玉堂及孟至大吳載熙。皆是一邊人也。至於徐瀅修。亦以啓能事爲說。則亦豈可以別人論乎。此等風習。決不可放過。目今朝廷。便同草創。而又復如是。始作俑者。豈曰無罪乎。熤曰。縷縷下敎。丁寧惻怛。爲今日臣子者。孰不感激。而第昔在宣廟朝。相臣李浚慶。以分黨之慮。仰奏於筵席。先正峻斥其失言。今以未顯著之事。不敢仰達矣。上曰。今日朝廷。有嚮用者。有不得見用者。此非睽貳之端乎。自來疎逖之臣。雖不見用。不可以睽貳論也。若其曾所嚮用。過於他人者。忽地不見用。則此必爲世途岐貳之端。此非予臆逆之說。古人所謂願察其影者。卽此等處也。福源曰。今此聖敎。實非臆逆。殿下之以是爲慮。誠爲至當矣。熤曰。堂上人。能知堂下人之是非。故君上高臨。俯燭群情。今此世道之挽回。亶在殿下之淵衷矣。上曰。予意則繼自今。事關惡逆外。勿論彼此。名在朝籍者。皆可收用。卿等亦以此協贊。是所望也。熤曰。王者之政。嚴中有寬。今此聖敎。實不勝欽仰矣。上曰。且以孟至大言之。師事德相。亦何足怪也。德相逆節未著之前。誰不相親乎。熤曰。至大之本末。臣實詳知。德相在水原。至大居溫陽。相距旣遠且至大。嘗往來於臣家。故每多譏笑德相之言。師事之說。實不襯當矣。上曰。徐瀅修。以徐判府之姪。尙遭彈駁。則其餘諸人。何難湛滅。彼誠不知唇亡齒寒之勢也。予於近日朝廷事。以似睡非睡。若知若不知。爲一副當規模者。誠不知其着手處也。今則予將以明好惡爲第一義也。存謙曰。今日下敎。寔出我聖上鎭安世道。全保世臣之聖意。誠有以貫金石而感䐁魚矣。顧今朝象泮渙。位著艱乏。國事實多可悶。關係隄防外。疏通甄用之聖敎。實天地造化之心也。欲竝生之至意。無棄物之大德。在廷諸臣。孰不感服。而其所對揚之責。惟在銓衡之臣。吏判今方入侍。親承聖敎。仰體德意。務恢公道。毋負今日諄複面諭之意。申飭。何如。上曰。前此飭諭銓曹。不啻諄複。成效邈然。因循若前。其可曰宣揚德意乎。況於今筵。縷縷辭敎。亶出保世臣鎭世道之苦心至誠。諸臣必皆諦聽矣。卿等先自淬礪。仍又另飭銓堂。凡於政注之間。務從恢蕩之方。匿瑕勿摘。細纇無拘。惟以保合二字。爲一副當規模。一政二政。漸次修擧。則久當有和協寅恭之美。此政日計不足。月計有餘者也。以此更爲出擧條。各別嚴飭。予當徐觀銓堂宣揚與否。明示勸懲之政。竝以此意知悉。可也。出擧條存謙曰。黃海監司洪秉纘狀啓。備陳道內種糧不足之狀。仍請留庫中。限三萬石特許加分事。亟令廟堂。稟旨分付矣。今當荐歉之餘。況値有閏之歲。排巡難繼。民情轉急。接濟之道。不可不軫念。留庫中。限三萬石特許加分。以爲酌量分排之地。何如。上曰。依爲之。出擧條存謙曰。頃因喬桐府使李文德所報。餉米留庫中。限三分一加分之意。筵稟行會矣。卽見京畿監司沈頤之所啓。則以爲本府穀簿。自來不敷。兩年停退。又居其半。以此三分一之數。無以繼巡分給。時留庫中限三分二。特許加分事。令廟堂稟處爲辭矣。排巡難繼。民情切急。不可無軫念之道。留庫中限三分二。特許加分事。依所請許施。何如。上曰。依爲之。出擧條存謙曰。開城留守鄭昌聖狀啓。枚擧大興中軍元宇鎭。白川郡守李端會。礪峴僉使崔奎絢牒呈。以爲種糧罄乏。實有失農之患。而泰安倉軍餉加分之意。前已筵稟蒙允矣。各處軍餉留庫中。亦依泰安倉例。量宜加分後。數爻則待畢分狀聞事。請令廟堂。稟旨分付矣。巡還難繼。民情切悶。不可不軫念。依狀請量宜加分後。狀聞之意。分付。何如。上曰。依爲之。出擧條存謙曰。平安監司鄭民始狀啓。備陳本道民多穀少之狀。仍請應留各穀。限五萬石。特許加分。以爲隨其緩急。酌量排給事。請令廟堂。稟旨分付矣。昨秋西農。亦不可謂登稔。今年又値閏朔。排巡之數。比前有加。則接濟之道。不容少緩。五萬石。依狀請特許加分。使之參量分排之地。何如。上曰。依爲之。出擧條存謙曰。卽見黃海水使徐有和報備局辭緣。則以爲昨秋告歉。如干收穫之穀。盡入於各庫還納。闔境民人。擧皆顑頷。而營府各庫應分之數。都不過二千二百餘石。以此分排。則每戶當分只爲一斗許。以此些少之穀。資賴農作。其勢末由。留庫小米中。限八百石。趁今許題。以爲從略分俵。及時賙濟爲辭矣。應分之穀。其數不敷。方當作農。無以資賴。不可無軫念之道。小米八百石。特許加分。以爲接濟之地。何如。上曰。依爲之。出擧條存謙曰。慶尙監司李秉模。熊川縣東運穀漂失事狀啓回啓判付內。金巖回李正三等。旁照考律。令該曹稟處。漂失穀物數爻眞僞。令道臣。更爲從所聞。論理狀聞後稟處事。命下矣。卽見其査啓。則以爲七石買賣。旣已綻露。則非敢謂必不犯手於此數之外。而金巖回。以元犯。今已物故。李正三。纔因啓下關定配。投水穀一百四十一石。分多少督徵。已捧爲一百二十六石。請令廟堂稟處矣。元犯旣已物故。穀物亦方分徵。其餘在囚沙格。刑懲放送之意。分付。何如。上曰。依爲之。出擧條存謙曰。卽見全羅監司趙時偉報備局辭緣。則以爲本道四山城軍餉之糶糴者。昨年因朝令。移納邑倉。新捧則皆在邑倉矣。到今還分之時。難於山倉之傾庫。只分邑捧。則山倉所留。拖至明年。實有陳腐之慮。且捧還之期。不過爲五六朔。四山城昨年留庫條。趁今盡數分給事爲請矣。陳腐之穀。常年則民不願受。而至請盡分。則民勢可知。而保障軍餉。不可盡分。四分三加分之意。分付。何如。上曰。依爲之。出擧條存謙曰。今番冬至使帶來回咨中。有使臣參宴事。以來頭使行。別伸謝悃之意。撰出回咨。正書安寶後定禁軍。給馬下送于灣府。使之傳給鳳城將處。以爲轉致北京之地。何如。上曰。依爲之。出擧條上曰。任聖說事。果何事耶。兵曹判書李𡊠曰。聞儒生輩爲賦詩看花。往會於在山樓矣。聖說與閑良習射者。又來到。閑良輩。以飮食相較。至於破碎器皿。毆打士子之境云矣。上曰。儒生誰也。𡊠曰。進士徐興輔應輔從兄弟。而興輔被踢於聖說云矣。上曰。此亦變怪事也。閑良。固不足怪。身爲宣傳官。行己如是。將臣等亦已聞知乎。摠戎使李昌運曰。臣家適在南麓。故詳聞其事狀。誠極驚心矣。禁衛大將李敬懋曰。聖說所犯。雖施削版重勘。不爲過矣。而又聞儒生輩被打之時。其下屬。又打聖說云。此亦紀綱所在。極爲驚駭矣。御營大將徐有大曰。一是臣至親。一是臣同僚之子。臣實難於扶抑。而旣有下詢故敢達矣。聖說之身爲宣傳官。踢打士子。旣不成說。而聖說兄弟。又被打於徐家下屬云。此亦可駭矣。熤曰。玆事臣亦聞之。徐興輔兄弟之被打也。其家奴屬及南洞男女之聚觀亦多。而目見年幼士子之被打。孰不欲往而救之乎。救出之際。聖說之反爲見打。不是異事。且聖說之爲宣傳官。誰能知得乎。𡊠曰。任聖說事。旣有言端。敢此仰達矣。昨日任嵂。來見臣。言辭極其放恣。至曰自此以後。不復爲仕。已有所必盟云云。其他說話。多不擇發。專出噴薄。臣雖無似。忝在本兵。則渠焉敢如是使氣不少顧忌乎。事體所在。不可置之。前兵使任嵂。削職。何如。上曰。宜問事實而處之。爲先拿問捧供。可也。出擧條命書傳敎曰。今日李福徽之疏。又何爲而出也。日前初疏。雖甚錯愕。猶屬一分公議。付之勿問之科矣。及其再疏之出。而意態之所由。旨義之所在。明若觀火。十目難掩。然一福徽。何足深誅。苟索源委。只添一層風波。姑且含默。而大抵徐瀅修。是誰家人也。其家之於朝廷。自有同休共戚之義。朝廷之所眷待之者。十倍於他人。凡有憂故。烏可不極力拯濟。當能賊逆節未著之時。相親者。豈特瀅修而已。擧一世無不輻湊。誰能有逆覩而先絶者云耶。況年前昭晰之敎。不啻諄複。逮渠釋褐之後。向用無替。則忽於水落石出之後。復售一番人手段。四字句斷。一網打盡。非眞有惡意於一瀅修而然。急於泥獸之鬪。不覺春雉之鳴。眞所謂欲巧反拙者也。至若孟至大。予不識其何狀。聞於賓筵大臣諸臣之言。咸曰無是事。疏中云云。自歸落空。蓋此至大之遭彈。豈有他哉。難於瀅修之單擧。覓出至大之無累。彼至大豈不冤乎。究厥設心。何乃不仁之甚。言疏之故。雖不得不賜批。其在逆折之義。亦豈可一向假借。司諫李福徽削職。因此而有洞諭於廷臣者。不幸丙丁以來。亂逆層生。世家之無故者。僅可一二計。惟予斷斷苦心。亶在調劑保合四字。近日朝廷之上。兆眹不佳。派分岐裂。始因哆侈之成習。竟至戈戟之相尋。流害所及。朝廷當偏受之。此何等光景。在下者。轉相浮動。固有罪矣。自上之袖手坐視。得無咎乎。今日縷縷筵敎。豈但爲兩玉堂。如使臺疏。易地而出。則又不得不扶此而抑彼。予豈私有好惡於其間而然哉。從今以往。凡我廷臣。知予苦心之所在。審去就而定趨向。公私之幸。孰大於是也。諸臣竝須知悉。存謙曰。臣今登筵席。伏見傳敎辭意。誠有回狂瀾於旣倒之幸矣。自今以後。以建極二字。堅守聖志。是臣區區之望也。上曰。予之苦心。在於全保世臣。卿等亦須領會也。存謙曰。故相臣趙顯命。嘗曰。古家世族。多廢棄之人。乃國家之不幸。亦以此言。弁之於豐陵墓表。其言果是矣。徐有隣曰。臣頃以均廳事勢之萬萬切悶。關係所重者外。停減給代。無得煩請之意。陳達蒙允矣。伊後因訓將所奏。有折半給代之命。取考謄錄。則均賑兩廳。果皆有例。而均廳。則只是癸未一番。多數上下而已。決不可引例。更傷事目。至於賑廳。見今事勢。非復舊樣。而蓋此設廳。其來已久。且是料理衙門。故凡有停減。輒皆擧行。逮至料理停罷之後。亦不免按例上下。今不敢以廳儲之苟艱。一切防塞。且於頃日。旣已親承特敎。訓局給代折半上下錢條。自賑廳擧行。停退條則待新捧。以均廳元給代條。次次充補於賑廳。何如。上曰。依爲之。出擧條鄭一祥曰。江界人蔘上年。例貿外。加捧二十六斤。而因道臣狀請。以今年條移施。未納爲九斤矣。第聞江界蔘産。雖値失稔。每年所出。少不下五六十斤云。今年貿蔘。只是九斤。則其餘數。必將散盡於各處。當此蔘椏絶貴之時。本曹不時之需。不可不念。而曾前別貿。亦多已例。今年未納九斤外。體蔘四十斤。尾蔘二十五斤。趁新採別貿。而價本。區劃預下。則亦足爲江民救荒之道。下詢大臣處之。何如。上曰。領相之意。何如。存謙曰。度支蔘儲。不可不預加留意。依戶判所請。貿置。似好矣。上曰。依爲之。出擧條嚴璹曰。順懷墓守衛官金璞。無識忒甚。行事鄙瑣。不成官員貌樣。貽笑於員役。罔有紀極。不可置之。汰去。此後則守衛官。必以可合通仕路之人。擇擬事。申飭勳府。何如。上曰。依爲之。出擧條李𡊠曰。肅靖門。今當修改。而除非開門。難以修改。但非常時開閉之門。故有難請出標信。除標信修改。何如。上曰。何當始役耶。𡊠曰。姑未擇日矣。上曰。如是不急之役。從後更稟。可也。塾曰。以景慕宮儀軌事。有可以稟旨者矣。上曰。後日展拜時。陳奏。可也。昌運曰。向來錢貨散貸。實出於救錢荒之聖德。而諸將臣。次第筵稟。三局軍兵。咸被惠澤。臣於其時。未及陳達。故摠廳軍兵。未蒙一視之澤。不無向隅之歎矣。本廳留儲錢中。限五百兩特許貸下。俾得均蒙實惠似好。故敢此仰達矣。上曰。依爲之。守廳宜無異同。亦依此數。使之散貸營屬。可也。出擧條昌運曰。本廳形勢。去益凋殘之中。至於北漢城內。居民毋論僧俗。其所聊賴。只在於糶糴滲漉。而兩年以來。此路已絶。及至今春。顑頷之狀。愁慘之色。殆有甚於尤甚邑之賑民。相繼渙散者。亦多。若此不已。拖至麥嶺。則必將空其城而後已。保障募民之方。誠極可悶。臣旣不能接濟安集。不勝惶悚。第今行宮公廨。頹圮甚多。至於三留營倉舍及十一寺別館。卽儲軍餉藏軍器之所。而每因物力之不贍。略加修改。故輒復頹落。逐年所費。數且不少。而今則年久頹廢。左右支撐。實有經潦頹壓之慮。留庫穀物。尙難藏守。秋後捧糴。尤無儲峙之道。不可不一齊修葺。務盡完固。以除頻年空費之患。而本廳財力。拮据沒策。在前城廨之役。請得添餉條補用者。已多其例。且以近例言之。辛丑年。其時帥臣。請得添餉條。關西小米。補用於支放及公廨修補之資矣。本廳。方有癸卯添餉條。海西小米作錢者。依辛丑年例。姑勿添餉。許劃於行宮公廨倉舍別館修繕之資。則可免經潦顚壓之慮。且荒歲土木之役。古人亦有行之者。際此始役。則城內顑頷之民。盡赴雇賃。必將賴此而安接。實爲窮春支保之效。眞所謂一擧兩得。事係悶急。敢此仰達。下詢大臣處之。何如。上曰。大臣之意。何如。存謙曰。北漢民勢。聞甚切急。公廨諸處。將至頹圮。趁今修葺。非但爲省費之道。亦可爲救荒之助。恐合許施矣。上曰。依爲之。出擧條敬懋曰。本營別備錢四萬兩內。二萬五千兩。頃已散貸矣。一萬五千兩。亦竝貿銀儲留。何如。上曰。依爲之。出擧條好仁曰。諫院不備。三司合啓。兩司合啓。則當姑停矣。上曰。諫院。俄令只推。更爲牌招。待其承牌爲之。可也。存謙曰。纂輯抄錄之役。今旣垂畢。而堂上金載瓚之病。尙未差減云。何以爲之耶。上曰。姑待畢役。更爲稟定。可也。熤曰。壬辰島夷之亂。樹勳立殣者。前後相望。或命贈官。或許賜諡。朝家所以賞功褒忠之道。無所遺漏。而全羅右水使李億祺。與忠武公李舜臣。協力殲賊。奇功偉蹟。亞於舜臣矣。以如此勳勞。兼之有殉身之卓節。當時旣贈以本兵之長。追後。又享於忠愍之祠。獨於易名之典。尙未蒙施。不但恩典之欠闕。亦涉事理之斑駁。特加恩命。許以賜諡。似合於追奬勳節。激勸來後之道。故敢啓。上曰。他大臣之意。何如。存謙曰。李億祺之偉功卓節。亞於忠武公。竝入於俎豆之享。則今於易名之典。何可靳施乎。福源曰。以道學節義勳勞。而特贈正卿者。與推恩例贈。事體不同。節惠之典。恐不宜靳施。臣於前後獻議。已陳此意矣。上曰。依爲之。出擧條熤曰。金汝岉之功勳節義。可謂卓絶。而初不賜諡。後來議政之贈。乃其子推恩。則此亦可以賜諡矣。上曰。他大臣之意。如何。存謙曰。其樹立實合於節惠之恩。而至今爲未遑之典。蓋其子孫未久零替之故。端揆易名之請。允合事宜矣。福源曰。金汝岉議政之贈。旣是其子之推恩。則朝家崇奬節義之政。尙未得施。今此賜諡。似無不可矣。上曰。此事則使禮判。詳考文蹟。後日次對時稟處。可也。命退。存謙等先退。命書李福徽疏批。又命書傳敎曰。政官牌招開政。上曰。藥房提調。使之仕進。監煎。可也。仍命退。承史以次退出。